b'\n_START_ARTICLE_\nMinister uten portef\xc3\xb8lje\n_START_PARAGRAPH_\nEn minister uten portef\xc3\xb8lje eller konsultativ statsr\xc3\xa5d er et regjeringsmedlem som ikke har ansvar for et eget departement og, i en del tilfeller, ikke engang har ansvar for noen spesielt definerte arbeidsoppgaver._NEWLINE_Stillingen har en lang historie i Storbritannia og land som har et politisk system som er p\xc3\xa5virket av det britiske. Der brukes den gjerne for \xc3\xa5 f\xc3\xa5 med visse personer, som partilederen i regjeringspartiet, p\xc3\xa5 regjeringsm\xc3\xb8tene uten at de blir sittende med ansvar for et departement. I andre land kan man finne tilsvarende ordninger, gjerne i form av at en person har ansvar for en spesiell arbeidsoppgave innenfor et departement, og tilh\xc3\xb8rer regjeringen uten \xc3\xa5 ha en regul\xc3\xa6r ministerpost. I flere land har det blant annet v\xc3\xa6rt vanlig at man i tillegg til en utenriksminister, som er sjef for Utenriksdepartementet, har for eksempel en minister uten portef\xc3\xb8lje i Utenriksdepartementet med ansvar for bistand eller Europasaker, og tilsvarende i andre departementer. Et annet eksempel er at kulturministeren i Sverige i flere \xc3\xa5r egentlig en minister uten portef\xc3\xb8lje for kultursaker i Utbildningsdepartementet, og uten ansvar for eget departement.\n_START_SECTION_\nNorge\n_START_PARAGRAPH_\nI Norge har begrepet blitt brukt om ministre som styrer en avdeling i et departement, slik det for eksempel var tidligere med bistandsministeren og handelsministeren, som begge var underlagt Utenriksdepartementet.'